《章江晚泊效梅圣俞五侧体》
清代·李茹旻

薄暮系小艇，水际纵远目。落照夕掩映，潋滟散绮縠。

素练界浦树，雾杪一线绿。顷刻月已上，夜色浸瓦屋。

画阁掠笑语，捍拨杂竹肉。重露湿裋褐，凛凛朔气肃。

作者简介：（1657—1734）清江西临川人，字覆如，号鹭洲。康熙五十二年进士，官内阁中书。与兄李事之均工诗文，京师号为“临川二李”。有《太平府志》、《粤西通志》、《二水楼诗文稿》。